Med bølger på 15 meter og en vindstyrke på 30 meter i sekundet landede en dansk testpilot en Seahawk MH-60R på et skib i Nordatlanten i sidste måned.

Landingen blev dokumenteret som del af det testprogram Seahawk-helikopterne gennemfører som led i, at de skal afløse de nuværende Lynx-helikoptere i løbet af næste år.

Seahawk-helikopterne skal testet under ekstremt vejr på hver enkel dansk skibsklasse - Thetis-, Iver Huitfeldt-, Absalon-, og Knud Rasmussen-klassen - og i sidste måned testede Flyvevåbnet landing på inspektionsskibet Vædderen i Thetis-klassen.

»Vi havde en amerikansk pilot med fra US Navy, og han havde aldrig prøvet noget lignende. For ham var det lidt af en eye-opener, og jeg er ret sikker på, at vi har flyttet grænserne for, hvad en Seahawk er blevet udsat for,« fortæller den danske testpilot CAD fra en telefon om bord på Vædderen til Forsvarsavisen.

Men for de danske piloter vil forholdene i Nordatlanten være mere reglen end undtagelsen, fordi de netop skal operere her. Derfor er de danske helikoptere - i modsætning til de amerikanske - også udstyret med et særlig præcist anflyvningssystem.

»Man bliver da lidt spændt«

For at gennemføre testen har Vædderen ventet på 'det perfekte' vejr ud for Færøerne, og over tre uger kunne besætningen se vindstyrken tage til. Da vindstyrken endelig meldte stærk storm, drog Vædderen af sted, og Seahawk-helikopteren kom også ud i situationer, hvor vejret var for voldsomt.

»Vi kom helt derud, hvor vi ikke længere kunne bunde og måtte opgive at lande,« siger CAD og fortsætter:

»Når man sidder derude i mørket, der er store bølger og hård vind, og skibet gynger, og vandet pisker ind over helikopterdækket, så bliver man da lidt spændt.«

Læs også: Se dansk Lynx lande på skib i kæmpe bølger

CAD har tidligere testet Lynx-helikoptere under samme forhold og Seahawk-helikopteren er mere stabil, selvom den reagerer langsommere, fortæller han.